Source: http://www.mikkeli.fi/uutinen/kaupunginhallitus-952016
Timestamp: 2017-10-18 16:51:51+00:00

Document:
Kaupunginhallitus 9.5.2016 | Mikkeli
Etusivu ›› Uutinen ›› Kaupunginhallitus 9.5.2016
9.5.2016 - 17:55
Kaupunginhallitus sai tiedokseen talouden seurantaraportin vuoden kolmelta ensimmäiseltä kuukaudelta ja kuuli ajankohtaiskatsauksen sotahistoriakeskuksen suunnittelutilanteesta ja taidemuseohankkeesta.
§ 170 Sotahistoriakeskus Mikkeli -hankkeen tilannekatsaus
Kaupunginhallitus merkitsi tiedoksi sotahistoriakeskushankkeen tilannekatsauksen.
Hankkeen päätavoitteina on tuottaa materiaalia fyysisen ja sähköisen sotahistoriakeskuksen perustamiseksi ja kokeilla ja tuottaa sotahistoriaan pohjaavia sähköisiä tuotteita ja palveluja.
§ 171 Taidemuseon hankesuunnitelman esittely
Hallitus hyväksyi Mikkelin uuden taidemuseon rakentamisen hankesuunnitelman ja kustannusarvion 5,96 miljoonaa euroa. Linkki hankesuunnitelmaan.
§ 172 Linja-autoliikenteessä noudatettavat työsuhteen ehdot
Autoliikenteen työnantajaliitto ry ja AKT ry ovat esittäneet, että Kajon Oy:n tulisi noudattaa koulukuljetuksissa linja-autoliikenteen työehtosopimusta. Kajon Oy kiistää vaatimuksen. Kajon Oy:n mukaan linja-autoliikenteen työehtosopimus on ns. teollisuusliittoperusteinen sopimus eli yrityksen päätoimiala määrää sovellettavan työehtosopimuksen. Yrityksen päätoimiala on taksiliiketoiminta.
Kumpikin osapuoli on perustellut väitteitään työtuomioistuimen ratkaisujen perusteella. Koska tilanne on tulkinnanvarainen ja kaupungin tehtäviin ei kuulu työehtosopimuksen sitovuuden määritteleminen, kaupunki katsoo, että tulkinta pitäisi tehdä tuomioistuimessa.
Kaupunginhallitus merkitsi tiedoksi kirjelmät ja kaupungin vastineen asiasta.
§ 173 Selvityspyyntö turvapaikanhakijoiden harjoittelupaikoista
Turvapaikanhakijoita osallistui Mikkelin kaupungissa päiväkodeissa tehtävään työhön vapaaehtoistyöntekijöinä. Yksityishenkilö oli tehnyt asiasta kantelun oikeuskanslerille, joka pyysi kaupungin selvitystä asiassa.
Kaupunginhallitus antoi sivistystoimessa laaditun selvityksen vastauksena oikeuskanslerille. Selvityksessä muun muassa todetaan, että vapaaehtoistyössä voidaan pyytää rikosrekisteriote tietyin perustein. Tässä tapauksessa kaupungilla ei olisi ollut oikeutta pyytää rikosrekisteriotetta.
§ 174 Selvityspyyntö yhteistoimintamenettelyn noudattamatta jättämisestä Mikkelin kaupungissa
Kaupunginhallitus on saanut selvityspyynnön siitä, että kaupunki ei ole noudattanut yhteistoimintamenettelyä varhaiskasvatuksen ryhmäkoon kasvattamisessa.
Kaupungin vastauksessa todetaan muun muassa, että asia käsitellään normaalissa yhteistoimintamenettelyssä.
§ 175 – 177 Valtuustoaloitteet
Kaupunginhallitus merkitsi tiedoksi ja päätti lähettää edelleen valtuustolle tiedoksi vastaukset kahteen valtuustoaloitteeseen. Aloitteet oli tehty liikuntaharrastuksen lisäämiseksi ja harrastajateattereiden olosuhteiden parantamiseksi.
Lisäksi kaupunginhallitus päätti lähettää valmisteltavaksi vastauksen valtuustoaloitteeseen Mikkelin lukion liikuntatilojen parantamiseksi. Vastaus tulee käsitellä kaupunginhallituksessa syyskuun 2016 aikana.
§ 178 Talouden seuranta 3/2016
Kaupunginhallitus merkitsi tiedoksi talouden seurantaraportin.
§ 179 Kaupunginhallituksen ja -valtuuston kokousaikataulu ajalle 8.8.2016 - 23.1.2017
Kaupunginhallitus vahvisti kokousaikataulun. Syyskauden ensimmäinen kaupunginhallituksen kokous on 8.8. tai 15.8.
Valtuusto käsittelee talousarvion ja veroprosentin 14. marraskuuta.
Lisätietoja: kokouksen puheenjohtaja, kaupunginhallituksen 1. varapuheenjohtaja Arto Seppälä, p. 044 794 2208

References: § 170

§ 171

§ 172

§ 173

§ 174

§ 175

§ 178

§ 179